LAOAG CITY - Isagsaganan ti Philippine National Police ti ciudad ti Laoag ti kaso a maipila kontra iti estudyante nga natiliwan ti caliber 357 nga smith and wesson nga revolver nga awanan ti serial number.
Segun ti PNP Laoag, ti estudyante nga agtawen ti17, Grade 7 iti maysa a national high school iti ciudad ti Laoag ken residente ti Brgy 2 iti nasao a ciudad ket natiliwan ti paltog bayat nga adda iti paset ti Ilocos Norte Centennial arena.
Napasamak ti insidente idi ta naglugan ti estudyante iti maysa a tricycle nga minaneho ni Aristotle Aquino, agtawen ti 37, addaan ti asawa ken residente ti Brgy 26, ti ciudad ti Laoag manipud iti pagadalan da agingga iti maysa nga elementary school ngem apaman a nakadanon iti destinasyun na ket naglugan met laeng a nagsubli ti nasao nga estudyante.
Bayat nga adda da iti dalan ket nakita ti driver nga adda paltog iti knapsack bag ti estudyante gapuna nga apaman a nakababa ket dagus a nagreport ni Aquino iti kuwerpo ti pulisya.
Dagus met a nagresponde dagiti kameng ti PNP Laoag ngem apaman a nakita ida ti estudyante ket nagtartaray agingga a nabati na ti bag.
Nakita dagiti pulis iti uneg ti knapsack bag ti maysa a paltog a caliber 357.
Iti agdama, ti estudyante ket birbiruken pay laeng dagiti otoridad.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn